蘇君廳觀韓幹馬障歌
作者：顧雲
朝代：唐

paragraphs: 杜甫歌詩吟不足，可憐曹霸丹青曲。
直言弟子韓幹馬，畫馬無骨但有肉。
今日披圖見筆跡，始知甫也真凡目。
秦王學士居武功，六印名家聲價雄。
乃孫屈跡寧百里，好奇學古有祖風。
竹廳斜日弈碁散，延我直入書齋中。
屹然六幅古屏上，歘見胡人牽入天廐之神龍。
麟鬐鳳臆真相似，秋竹慘慘披兩耳。
輕勻杏蘂糝皮毛，細撚銀絲插騣尾。
思量動步應千里，誰見初離渥洼水。
眼前只欠燕雪飛，蹄下如聞朔風起。
朱崖謫掾從亡歿，更有何人鑒奇物。
當時若遇燕昭王，肯把千金買枯骨。